REGOLAMENT TAL-KUMMISSJONI (KE) Nru 801/2007
tas-6 ta’ Lulju 2007
li jikkonċerna l-esportazzjoni ta’ l-ikrupru ta’ ċerti tipi ta’ skart imniżżla fl-Anness III jew IIIA tar-Regolament (KE) Nru 1013/2006 lejn pajjiżi fejn id-Deċiżjoni ta’ l-OECD dwar il-kontroll ta’ movimenti intrakonfinali ta’ l-iskart ma tapplikax
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u l-Kunsill ta’ l-14 ta’ Ġunju 2006 dwar ġarr bil-vapur ta’ l-iskart (1), b’mod partikolari l-Artikolu 37(2) tiegħu,
Wara konsultazzjoni mal-pajjiżi kkonċernati,
Billi:
(1)
Skond l-Artikolu 37(1) tar-Regolament (KE) Nru 1013/2006, il-Kummissjoni bagħtet tweġiba bil-miktub lil kull pajjiż fejn id-Deċiżjoni C(2001)107/Finali tal-Kunsill ta’ l-OECD rigward ir-reviżjoni tad-Deċiżjoni C(92)39/Finali dwar il-kontroll tal-movimenti intrakonfinali ta’ l-iskart maħsub għall-operati ta’ rkupru ma tapplikax, biex tfittex konfermazzjoni bil-miktub li l-iskart, imniżżel fl-Anness III jew IIIA ta’ dan ir-Regolament u li l-esportazzjoni tiegħu mhix projbita skond l-Artikolu 36 tiegħu, jista’ jiġi esportat mill-Komunità għall-irkupri f’dak il-pajjiż u li jitlob indikazzjoni dwar liema proċedura ta’ kontroll, jekk hemm waħda, se tiġi segwita fil-pajjiż ta’ destinazzjoni.
(2)
F’dawn it-talbiet, kull pajjiż intalab jindika jekk kienx għażel projbizzjoni jew proċedura u kunsens b'notifika minn qabel bil-miktub, jew jekk ma kienx se jwettaq kontroll, rigward tali skart.
(3)
Il-Kummissjoni rċeviet tweġibiet għat-talbiet bil-miktub tagħha mill-Alġerija, Andorra, l-Arġentina, il-Botswana, il-Belarus, iċ-Ċili, iċ-Ċina, iċ-Ċina (Ħong Kong), il-Kosta Rika, il-Gujana, l-Indja, il-Liechtenstein, il-Moldova, l-Oman, il-Peru, il-Filippini, il-Federazzjoni Russa, is-Sri Lanka, it-Tajwan, it-Tajlandja, il-Vjetnam.
(4)
Ċerti pajjiż ma ħarġux konferma bil-miktub li l-iskart jista’ jiġi esportat lilhom mill-Komunità għall-irkupru. Għalhekk, skond it-tieni sottoparagrafu ta’ l-Artikolu 37(2) tar-Regolament (KE) Nru 1013/2006, dawn il-pajjiżi għandhom jitqiesu bħala li għażlu proċedura ta’ kunsens minn qabel bil-miktub.
(5)
Id-dispożizzjonijiet ta’ dan ir-Regolament għandhom jieħdu post id-dispożizzjonijiet tar-Regolament tal-Kummissjoni (KE) Nru 1547/1999 tat-12 ta’ Lulju 1999 li jistabbilixxi l-proċeduri ta' kontroll skond ir-Regolament tal-Kunsill (KEE) Nru 259/93 li għandhom japplikaw għat-trasport ta' ċertu tipi ta' skart lejn ċerti pajjiżi li għalihom ma tapplikax id-Deċiżjoni finali tal-OECD C(92)39 (2). Ir-Regolament (KEE) Nru 1461/1999 għandu għalhekk jitħassar,
ADOTTAT DAN IR-REGOLAMENT:
Artikolu 1
L-esportazzjoni għall-irkupru ta’ l-iskart elenkat fl-Anness III jew IIIA tar-Regolament (KE) Nru 1013/2006, u li l-esportazzjoni tagħhom mhix projbita skond l-Artikolu 36 tagħha, għal ċerti pajjiżi fejn id-Deċiżjoni ta’ l-OECD ma tapplikax, se titmexxa minn proċeduri li jirriflettu l-għażliet magħmula minn dawk il-pajjiżi bejn
(a)
projbizzjoni;
(b)
proċedura ta’ avviż jew kunsens minn qabel bil-miktub, jew
(ċ)
l-ebda kontroll fil-pajjiż tad-destinazzjoni,
kif stipulat fl-Anness.
Artikolu 2
Ir-Regolament tal-Kummissjoni (KE) Nru 1547/1999 huwa mħassar.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Lulju 2007.